หวานชื่น 11 คู่รัก ยะลา ถือฤกษ์ดีเริ่มต้นชีวิตคู่ จดทะเบียนสมรส สัญญารัก เขานางแก้ว “วันวาเลนไทน์”
หวานชื่น 11 คู่รัก ยะลา ถือฤกษ์ดีเริ่มต้นชีวิตคู่ จดทะเบียนสมรส สัญญารัก เขานางแก้ว “วันวาเลนไทน์”


บรรยากาศในวันแห่งความรัก หรือวันวาเลนไทน์ ในพื้นที่จังหวัดยะลา เป็นไปอย่างคึกคัก มีคู่รัก จำนวน 11 คู่  จูงมือขึ้นไปบนจุดชมวิวเขานางแก้ว บ้านปอเยาะ หมู่ที่ 4 ตำบลลำใหม่ อำเภอเมือง จังหวัดยะลา เพื่อร่วมจดทะเบียนสมรสในวันแห่งความรัก ซึ่งอำเภอเมืองยะลาได้จัดกิจกรรมการจดทะเบียนสมรสให้คู่รัก หรือคู่แต่งงานที่ประสงค์จะนิติกรรมความมั่นคงของครอบครัวให้ยั่งยืนสืบไป
 
ขณะที่บรรยากาศบริเวณจุดชมวิวเขานางแก้ว เจ้าหน้าที่อำเภอเมืองยะลา และเจ้าหน้าที่ที่เกี่ยวข้องได้ประดับตกแต่งจุดชมวิวเขานางแก้วไว้อย่างสวยงาม เพื่อให้เป็นสถานที่ถ่ายรูปของคู่บ่าวสาว และญาติพี่น้องได้มาร่วมถ่ายรูป พร้อมทั้งจัดขบวนขันหมาก ผ่านประตูเงิน ประตูทอง ตามประเพณีการแต่งงาน โดยแต่ละคู่ก็จะมีการบอกรัก หอมแก้มกันอย่างหวานชื่น ซึ่งการจดทะเบียนสมรสครั้งนี้มีนายก้องสกุล จันทราช นายอำเภอเมืองยะลา เป็นนายทะเบียนอำเภอเมืองยะลา ลั่นระฆังวิวาห์ พร้อมกล่าวอวยพรให้คู่บ่าวสาวที่ร่วมจดทะเบียนสมรสมีความสุข และให้ใช้เหตุผลหันหน้าเข้ามากันเมื่อเกิดทะเลาะเบาะแว้ง รวมทั้งยึดหลักพอพียงในการดำเนินชีวิตคู่ให้ยาวนาน โดยมีแขกผู้มีเกียรติ ครอบครัว ญาติพี่น้องของคู่รัก ทั้ง 11 คู่ รวมทั้งเจ้าหน้าที่อำเภอเมืองยะลา ร่วมเป็นสักขีพยานแห่งรัก

ขณะที่คู่รักบางคู่ ซึ่งฝ่ายชาย เป็นคนในพื้นที่จังหวัดยะลา ส่วนฝ่ายหญิงเป็นชาวกรุงเทพฯ ชาวสุราษฎร์ธานี และจังหวัดอื่นๆ ส่วนบางคู่ฝ่ายชายเป็นคนจากต่างพื้นที่ ต่างก็รู้สึกดีใจที่ได้มาเข้าร่วมจดทะเบียนสมรสในวันแห่งความรักที่เขานางแก้ว และไม่รู้สึกกลัวที่ได้มาจังหวัดยะลา และมีคนรักอยู่ที่จังหวัดยะลา ประชาชนในพื้นที่เป็นคนน่ารักทุกคน และสัญญาจะรักกันมั่งคงตลอดไป
 
ทั้งนี้ การจัดกิจกรรมการจดทะเบียนสมรสในวันแห่งความรัก (วันวาเลนไทน์) อำเภอเมืองยะลา ได้จัดทำโครงการขึ้นที่เขานางแก้ว ซึ่งเป็นสถานที่แหล่งท่องเที่ยวเชิงนิเวศน์แห่งใหม่ของอำเภอเมือง จังหวัดยะลา เพื่อให้คู่บ่าวสาวได้มาสัมผัสบรรยากาศแห่งความอบอุ่น และไออุ่นของธรรมชาติที่เหมาะสมกับวันแห่งความรักในปี 2561